P. Hrušovský, predseda NR SR: (2003-10-23):
Teraz poprosím pána podpredsedu vlády Ruska, aby odpovedal na otázku pani poslankyne Beňovej, ktorá sa vás pýta: „Pripravujete novelizáciu zákona o priemyselných parkoch s možnosťou využitia tzv. brownfields (hnedých parkov)?“ Nech sa páči, pán podpredseda vlády. P. Rusko, podpredseda vlády a minister hospodárstva SR: Ďakujem pekne, pán predseda, za slovo. Možno na úvod by som si dovolil povedať a pomenovať rozdiel medzi greenfieldom a brownfieldom, to znamená medzi stavbou na zelenej lúke, ktorá vlastne začína niekde vyňatím pozemku z pôdneho fondu, začína projektom, ktorý vlastne stavia tam, kde nič doteraz nebolo, a brownfieldom, ktorý je vlastne stará prevádzka, použitá už na nejaký účel, väčšinou chátrajúca s určitými ekologickými škodami, resp. s hrozbou konkrétnych ekologických škôd. Pripravovaná novela zákona č. 193 o podpore na zriadenie priemyselných parkov v znení zákona č. 156 podľa našich dostupných informácií a akejsi schopnosti vytvoriť adekvátnu ponuku k možnostiam, ekonomickým možnostiam Slovenska, nebude uvažovať s hnedými parkami, resp. s ich podporou priamo zo štátneho rozpočtu. Pri hnedých parkoch je problém s vlastníctvom pozemkov. Je to už súkromný majetok a veľmi často tam dochádza k umŕtvovaniu, resp. zastaveniu peňazí, ktoré sú určené na túto podporu, pretože nezáleží len od nás, akým spôsobom a kedy budú tieto peniaze môcť byť uvoľnené, pretože spravidla sa to naozaj dotýka viacerých komponentov, viacerých inštitúcií, súkromných vlastníkov a my sme limitovaní ich spôsobom správania. V súlade so zákonom č. 193 dotáciu na technickú vybavenosť územia, inžinierske stavby nevyhnutné na zariadenie priemyselného parku možno poskytnúť obci len za podmienky, že pozemky, na ktorých je, alebo bude vybudovaná technická usadlosť, alebo vybavenosť územia a inžinierske stavby nevyhnutné na tento účel a na zriadenie priemyselného parku, sú vo vlastníctve obce, alebo ak obec preukáže, že má k týmto pozemkom právo podľa osobitného predpisu v zmysle § 58 ods. 2 a § 139 ods. 1 zákona o územnom plánovaní a stavebnom poriadku v znení neskorších predpisov. Financovať hnedé parky, tzv. brownfields, bude pravdepodobne však možné, a my s tým počítame, z finančných prostriedkov zo štrukturálnych fondov. A zase musíme povedať, že na rozdiel od greenfieldov je tých žiadostí na brownfieldy podstatne, podstatne menej. Proste, ak máme zdroje a financie, radšej ich vložme do greenfieldov. Ak by sme mali prebytok zdrojov vo vzťahu k potrebám, nie k požiadavkám, lebo tie v komplexnom ponímaní zatiaľ nie sú spracované, ale to súvisí do určitej miery aj s akýmsi stupňom schopností alebo stupňom vedomostí samospráv vyhovieť požiadavkám, ktoré sú na ne kladené zo zákona, ak by tento počet bol taký, že už máme všetko v oblasti greenfieldov zabezpečené, mohli by sme rozmýšľať o tom, že by sme začali investovať a podporovať a stimulovať brownfieldy. Ale zatiaľ je ten pomer veľmi, veľmi výrazný v prospech greenfieldov a žiadostí na brownfieldy je podstatne menej. Aj napriek tomu však počítame s tým, že v rámci finančných prostriedkov zo štrukturálnych fondov budeme schopní v prípade záujmu takýto záujem vykryť. Návrh je uvedený v septembrovom programovom doplnku sektorový operačný plán Priemysel a služby v opatrení 1, 2 - Podpora budovania a rekonštrukcie infraštruktúry, kde je jednou z aktivít aj podpora a teraz presne citujem: „Budovanie priemyselných parkov vo forme hnedých a zelených parkov.“ Takže počítame s tým ako s možnosťou, ale nie cez štátny rozpočet, nakoľko aj skúsenosti ukazujú, že je oveľa väčší záujem o greenfieldy, ktorý nevieme pokryť. Kiežby sme mali ten problém, že by sme mali peniaze a nevedeli kam ich dať. Ďakujem.